Bernhardstraat

Bernhardstraat ta un di e cayanan principal y mas largo den San Nicolas, e di dos ciudad mas grandi na Aruba. E ta un via importante cu ta conecta San Nicolas cu Oranjestad via ruta 1 y ta core for di e crusada pa bay Brasil te na e crusada cu Dr. Schaepmanstraat, net prome cu subida pa Lago Heights.GAC Geografische Adressen Classificatie Aruba, CBS Aruba (27 di juni 2019)

 Historia 
E caya ta hiba nomber di Prins Bernhard (1911-2004), casa di Reina Juliana di Hulanda. Na 1942, durante Guera Mundial II, Prins Bernhard a bishita Aruba pa prome biaha y a pasa den un seccion di Bernhardstraat riba su caminda pa refineria Lago

Na 1931 a completa un proyecto di 16 cas di polis den Bernhardstraat. E casnan a wordo diseña pa Departamento di Obra Publico (DOW), mientras cu Lago a finansa e construccion y e caminda.Olga van der Klooster & Michel Bakker, Bouwen op de Wind: Architectuur en Cultuur van Aruba, Stichting Libri Antilliani (2007), pag. 69-70.

Na 1934, na skina Bernhardstraat y Weg Seroe Preto a habri un club internacional pa marinero, cu tabata traha abordo di tankero di petroleo. Awendia, e edificio ta conoci como Centro Teresita.

Durante añanan 1940, henter Bernhardstraat a keda ilumina cu lus di caya. Den e mesun periodo a surgi un mescla di cas y negoshi: dry cleaning, supermercado, panaderia y tiendanan conoci manera Palais Royal. Tambe, varios consultorio medico a establece den e caya, incluso un dokter di cas, dentista y un specialista di wowo. 

Na 1955, Fundacion Protestants Christelijk Onderwijs Aruba (SPCOA) a habri oficialmente e scol basico cristian den Bernhardstraat, Prins Bernhardschool, cu awor ta hiba e nomber Graf von Zinzendorfschool. 

Ademas tin algun edificio y institucion importante localisa den Bernhardstraat, entre nan e warda di polis di San Nicolas, Misa Santa Teresita y e Watertoren emblematico di San Nicolas.

Na 2026, a funda Stichting Revitalisation Bernhardstraat como iniciativa comunitario pa mehora e calidad di bida den y rond di Bernhardstraat.Stichting Revitalisation Bernhardstraat estableci oficialmente, Bon Dia Aruba (2 di februari 2026)

 Cultura 
San Nicolas ta conoci como e cuna di Carnaval na Aruba, y Bernhardstraat ta hunga un papel importante durante e temporada aki. Diferente parada, incluso e Jouvert Morning y e Parada Grandi di San Nicolas, ta pasa den un seccion di e caya.

For di 2014 na skina di Bernhardstraat y Lagoweg ta localisa ue compleho di entretenimiento Carnaval Village, unda ta tene festivalnan manera e Caiso & Soca Monarch Festival. Ademas, den e edificio na Bernhardstraat 25, tin un exhibicion permanente di e historia, herencia, cultura y impacto social di Carnaval di Aruba, yama Carnival Euphoria Exhibition.

Kategoria:Aruba